Valle (tettsted)

«Valle» har også andre betydninger.

Valle er administrasjonssenteret i Valle kommune i Setesdal i Agder, ca. 160 kilometer nord for Kristiansand. Frem til 2019 var det regnet som et tettsted.

 Topografi 
Valle har en karakteristisk topografi. Stedet ligger i ei gryte i dalen med fjell i alle retninger. Elva Otra renner i den vestlige delen av bygda. På vestsiden stiger det bratte Nomelandsfjellet opp fra dalbunnen. Her er det populære klatreruter. Østsiden av bygda har jordbruksområder med skogkledde åser.

Otra deler Valle i en vestside og en østside. På vestsiden ligger gårdene Bø, Åmli, Berg, Steinsland, Haugen, Nomeland og Øyne. På østsiden ligger Kveste, Tveiten, Brottveit, Harstad, Viki, Åkre, Kyrvestad, Prestegården, Kjelleberg, Sagneskar, Nordibø, Jore, Tveitebø, Myrum, Espetveit og Homme.

 Næringsliv 
Valle er administrasjonssenter for kommunen. Kommunens rådhus, helsehus, aldershjem, bibliotek og ungdomsskole er plassert her. 

 Regionale instanser 
Setesdal Regionråds administrasjon er lokalisert til Valle. Det samme er administrasjonen 
for Setesdal Vesthei - Ryfylkeheiane Landskapsvernområde. Aust-Agder fylke har en videregående skole med linje for sølvsmedutdanning her. Bykle og Valle lensmannskontor holder også til i Valle. Soknepresten i Valle prestegjeld, som omfatter Bykle og Valle bor her; Valle kirke (Aust-Agder) er hovedkirke i prestegjeldet. 

 Handel 
Joker og Coop har butikker i Valle, Esso har en bensinstasjon og ved Riksvei 9 ligger en ladestasjon for el-biler. Ellers finnes Setesdal Husflidsentral, Nordibø landhandel og sølvsmedbutikken Hasla Setesdalssylv.

 Bank 
Valle Sparebank er en selvstendig sparebank tilsluttet Eika-gruppen.

 Massemedia 
Valle Radio har studio i Valle.

 Reiseliv 
Valle var tidligere et populært reisemål for kunstmalere og tidlig på 1900-tallet var det tre hoteller i bygda. Nå er Bergtun hotell (sommerdrift), Tveiten camping og Steinsland camping aktuelle overnattingssteder i Valle. Rygnestadtunet og Tveitetunet museum er spesielle attraksjoner. Den gamle lensmannsgården ligger oppe i åsen over Valle med fin utsikt over stedet. Fra skoleområdet fører en idyllisk tursti, Kvernhusstien, opp til tunet. I tillegg er det en Via Ferrata i Nomelandsfjell.

 Utdanning 
Foruten grunnskole har Valle den videregående skoleavdelingen Avdeling Valle, som er en del av Setesdal vidaregåande skule. Skolen har det landsdekkende utdanningstilbudet Vg2 Design og gullsmedhåndverk og Vg3 Gullsmedfag med internasjonal utveksling, og Valle huser dermed gullsmedelever fra hele Norge samt utlandet.

 Offentlig kommunikasjon 
Setesdal Bilruter har rute til og fra Evje og Kristiansand to ganger daglig. Valle har gratis trådløs IP sone i sentrum.

 Idrett 
Valle Idrottslag organiserer idretten i hele kommunen. Laget har i noen sesonger hatt et A-lag i fotball. Indre Agder Futsal spiller innendørsfotball og vant NM i 2005 med flere spillere fra Valle. Ellers er det stor aktivitet innen skiidrett, særlig langrenn. Sammen med Sirdal Idrettslag arrangerer klubben et av Norges største turrenn, Sesilåmi. Turmarsjen Bispevegmarsjen fra Fyresdal til Valle har også vært populær. Etter at Valle tettsted fikk idrettshall har breddeidretten blomstret.

 Menigheter 
Foruten statskirken har det vært en luthersk frikirke med en viss aktivitet tidligere. Kirkebygget ligger midt i sentrum, men aktiviteten her har blitt mindre.

 Litteratur 
 Ryningen, Alfred  Valle kommune : Gards- og ættesoge Valle / Alfred Ryningen; biletredaktørar: Leonhard Jansen og Alfred Ryningen. – Bergen, 1987. – b.3:688s. b.4:631s. b.5:550s. 
 Åkre, Torjus  Bygdesogeskrifter frå Valle og Hylestad. – Mysen : Johs Grefslie trykkeri, 1983. – 378s. : ill.

 Referanser 

 Eksterne lenker 
 Avdeling Valle, bligullsmed.no 
 Hasla Setesdalssylv
 Valle IL
 Valle Motell 
 Valle sparebank

Kategori:Bosetninger i Valle
Kategori:Setesdal
Kategori:Tidligere tettsteder i Agder